Mladi prikazali veliko mero ustvarjalnosti

Festival frizerskih, oblikovnih in tekstilnih šol
Srednja šola Sevnica je letos gostila Festival frizerskih, oblikovnih in tekstilnih šol Slovenije. Na njem se je predstavilo devet šol, iz katerih so dijaki ustvarjali na temo »Nazaj v preteklost«. Zato je bil njihov zaključen nastop v obnovljenem parku sevniškega gradu.
Na festivalu frizerskih, oblikovnih in tekstilnih srednjih šol Slovenije so se poleg domačinov iz Srednje šole Sevnica predstavili dijaki in dijakinje Srednje frizerske šole Ljubljana, Srednje poklicne in strokovne šole Bežigrad-Ljubljana, Srednje ekonomske, storitvene in gradbene šole Kranj, Srednje šole za storitvene dejavnosti in logistiko Celje, Zavoda za gluhe in naglušne Ljubljana, Srednje tehniške šole Koper, Srednje šole za oblikovanje in fotografijo Ljubljana in Srednje šole za oblikovanje Maribor.

Ti so ustvarjali na temo »Nazaj v preteklost«, zato je bila rdeča nit festivala vračanje v preteklost. Tako so sevniški srednješolci pripravili zgodbo o srednjeveškem princu, ki je bil začaran in nato s poljubom odčaran. Tudi drugi so bili izvirni, v predstavitev vključili tako glasbo kot ples, tako da je bila zaključna modna revija prava paša za oči, vsi obiskovalci pa več kot navdušeni nad prikazanimi oblačili, pričeskami in zgodbami, s katerimi so vse to pričarali. Tako so dijaki b pomoči svojih učiteljev dokazali, da njihova domišljija res ne pozna meja.
K pestri predstavitvi, ki jo je motilo zgolj hladno in vetrovno vreme, je pripomogel tudi obnovljen grajski park. Prav tako pa tudi mladi glasbeniki Glasbene šole Sevnica, najstniška glasbena skupina U3 s pevko Gajo Prestor, plesna skupina Imani, dijakinja Nika Plantan s solo pevskim nastopom in raper Zlatko. Zbrane je pozdravil tudi Sinjo Jezernik kot grof Moscon. Festival frizerskih, oblikovnih in tekstilnih šol Slovenije se vsako leto odvija v kraju ene izmed nastopajočih šol.

